Universis præsentes litteras inspecturis, Johannes de Vineis, domini regis baillivus, salutem. Noveritis quod ego teneor bona fide procurare erga episcopum et capitulum Belvacense, ipsos inducendo tam per preces meas quam preces amicorum meorum ad hoc, ut domus de Buriaco, quæ ab abbate et conventu Cluniacensi dilecto filio meo Petro de Vineis, canonico Silvanectensi, ad vitam suam est concessa, a subjectione Belvacensi eximatur eo modo quo alii prioratus ordinis Cluniacensis in Belvacensi diocesi constituti sunt exempti. Et si forte istud procurare non possem, ego teneor reddere eisdem ducentas libras Parisienses ad voluntatem suam faciendam, ita tamen quod dictam domum cum appendentiis omnibus eidem Petro ad vitam suam garantizabunt. In cujus rei testimonium et securitatem pleniorem, præsentibus litteris sigillum meum apponere dignum duxi. Actum anno Domini Mº CCº tricesimo quinto.